हम सभी के लिए दिल्ली-जबलपुर ट्रेन में सीटें बुक की गयी थीं और १७ तारीख को कुछ लोग जो दिल्ली से जबलपुर जाने वाले थे, नयी दिल्ली रेलवे स्टेशन पर एकत्र हुए! यहाँ से हमें जबलपुर जाना था और अगले दिन वहां से कान्हा नेशनल पार्क के लिए रवानगी तय थी! ललित जी बराबर सभी से संपर्क में बने हुए थे, इधर हम लोगों में भी चर्चा होती रही था किन्तु पूरा खुलासा तो आयोजन में ही होना था तो उत्सुकता का तत्व तो सभी में विद्यमान रहा! ट्रेन में मेरे साथ ज्योति चावला, उमाशंकर चौधरी, कुमार अनुपम, प्रांजल धर, विवेक मिश्र, चंडीगढ़ से दिल्ली आई मोनिका कुमार थे! वंदना शर्मा, मिथिलेश श्रीवास्तव, वरिष्ठ कवयित्री सुमन केशरी, सुरेश यादव इसी ट्रेन के अलग कम्पार्टमेंट में थे! सभी मित्र कवि थे और जाने पहचाने थे, आपस में संक्षिप्त परिचय के बाद सभी सहज हो गए! जहाँ इतने कवि हों वहां भला कविता और साहित्य के सिवा और कुछ संभव है, लिहाजा जम कर साहित्य चर्चा हुई, पहले शिल्पायन द्वारा छापी गयी स्मारिका से (जिसमें वर्णक्रमानुसार सबके नाम, परिचय ओर कवितायेँ थे और जिसके पहले ही पृष्ठ पर मेरा नाम था, साथियों ने मुझे इसकी बधाई दी) कवियों की चुनिन्दा कविताओं का कुमार अनुपम द्वारा पाठ किया गया जिसे सुनकर कवि के नाम का अनुमान लगाया जा रहा था! उसके बाद सभी ने रीति काल से लेकर समकालीन कवियों तक हर दौर के अपनी पसंद के पांच कवियों के नाम घोषित किये, कवियों की काव्य-शैली और विशेषताओं पर भी विमर्श हुआ! ग्वालियर तक आते-आते दो बातें हुई एक तो उमाशंकर चौधरी को किसी अपरिहार्य कारणवश वापिस दिल्ली लौटना पड़ा वहीँ अशोक कुमार पाण्डेय और गिरिराज किराडू ने भी हमें ज्वाइन कर लिया! रात को बाकायदा मुशायरा रखा गया जिसमें सभी ने कुछ अपने और कुछ अपने पसंदीदा शायरों के नगमें सभी को सुनाये, कहना ना होगा कि महफ़िल लूटने में कुमार अनुपम का जवाब नहीं! पूरे ट्रेन-कम्पार्टमेंट में बारिश की सौंधी खुशबू के साथ साथ ग़ालिब के शेर तैर रहे थे और माहौल बहुत ही खूबसूरत हो गया था, बाहर रात की घनी चादर ने मौसम को अपने आगोश में ले लिया था और नींद ने हमें अपने!